SKRIFTLIG FORESPØRGSEL P-3118/01

af Emilia Müller (PPE-DE) til Kommissionen

(5. november 2001)

Om: Leader+

Den 14.4.2000 vedtog Kommissionen en meddelelse til medlemsstaterne om retningslinjer for det nye fællesskabsinitiativ Leader+ (2000-2006). Heri blev medlemsstaterne opfordret til at indgive deres forslag til programmer inden seks måneder efter offentliggørelsen af meddelelsen.

Den tyske delstat Bayern indsendte derfor i midten af november 2000 via Forbundsministeriet for Forbrugerbeskyttelse, Ernæring og Landbrug sit udkast til Kommissionens GD for Landbrug. Oprindelig lovede Kommissionen at afslutte godkendelsesproceduren inden for fem måneder.

Mens de første bevillinger nu allerede er frigjort i andre europæiske regioner, er det bayriske udkast (samt formodentlig også de øvrige tyske udkast) endnu ikke blevet godkendt. Da Kommissionens godkendelse skal efterfølges af den bayriske udvælgelsesprocedure, kan de enkelte projekter derfor først gennemføres med stor forsinkelse. Dette fører til en enorm usikkerhed i forbindelse med finansiering og udvikling af de planlagte projekter.

Hvornår kan der påregnes afgørelse om, hvorvidt det indsendte udkast kan godkendes?

Hvad skyldes den betragtelige forsinkelse af afgørelsen i denne sag, mens procedurerne for længst er afsluttet i andre europæiske regioner?

Hvad sker der med bevillingerne for 2001, hvis godkendelsesproceduren ikke kan afsluttes inden årets udgang?

Svar afgivet på Kommissionens vegne af Franz Fischler

(27. november 2001)

Kommissionen agter i snævert samarbejde med de bayerske myndigheder at afslutte forhandlingerne om det bajerske program så snart som muligt, således at Kommissionen kan godkende det med udgangen af 2001. De bayerske myndigheder har modtaget alle informationer med henblik på at tilpasse deres program til kravene i Kommissionens meddelelse til medlemsstaterne den 14. april 2000 om retningslinjer for fællesskabsinitiativet til udvikling af landdistrikterne (Leader+).

Kort efter godkendelsen af programmerne til udvikling af landdistrikterne i efteråret 2000, indsendte de tyske myndigheder anmodninger om ændringer af de fleste af de tyske planer for udvikling af landdistrikterne. Kommissionen fulgte de tyske myndigheders anmodning om at prioritere evalueringen og godkendelsen af ændringerne i de tyske planer for udvikling af landdistrikterne.

Hertil kommer, at der stadig er åbne spørgsmål, som skal afklares med de bayerske myndigheder om indholdet af det bayerske Leader+-program.

For de programmer, hvor alle formelle høringer og forhandlinger endnu ikke er afsluttet med udgangen af året, fortabes fællesskabsbevillingerne fra Den Europæiske Udviklings- og Garantifond EUGFL, Udviklingssektionen for år 2001. Den genopførelse på budgettet, der blev foretaget tidligere på året, og som gjorde det muligt at sprede bevillingerne for 2000 til de strukturfondsprogrammer, der ikke var blevet godkendt ved udgangen af 2000 over perioden 2002-2006, var noget exceptionelt, som der udtrykkeligt var hjemmel for i punkt 17 i den tværinterinstitutionelle aftale af 6. maj 1999. Der er ikke planlagt lignende bestemmelser for 2001.

For at sikre at det resterende bayerske Leader+ -program er gennemført i så stort omfang, at man kan undgå at miste bevillingerne, er det vigtigt, at forhandlingerne snarest muligt afsluttes, og at Kommissionen modtager en revideret endelig udgave, som fuldt ud afspejler resultaterne af de forskellige høringsprocedurer i Kommissionens tjenestegrene samt alle bilaterale forhandlinger mellem Kommissionen og de bayerske myndigheder.